Kas suudad muuta kogu elu ühe päevaga?    Monty Broganil on jäänud 24 tundi, et nautida vabadust New Yorgis, sest uue päeva hakul ootab teda seitse aastat vanglakaristust uimastitega kaubitsemise eest. Elustiil, mis avas talle New Yorgi kõige kinnisemate ööklubide uksed, lahutas  ta kõige lähedasematest inimestest. Illegaalne äri tegi Monty populaarseks nii Manhattani yuppie'de kui vene gangsterite hulgas. Ka Puerto Ricost pärit tüdruksõbral, kaunil Naturelle Riveral ning tema parimatel sõpradel - Wall Streeti börsimaakleril Frankil ja erakooli õpetajal Jacobil - polnud oma kaaslase hämara, kuid kerge sissetuleku vastu midagi ning nad isegi kadestasid sõbra elustiili. Monty veedab oma vabaduse viimased 24 tundi mõtiskledes, mis ta sellise ebaseadusliku elu juurde viis, püüdes samas  leida neid, kes ta võimudele välja andsid.    "25. tund" on esimene film, mis New Yorki pärast 11. septembri sündmusi reaalselt kujutab. On stseene WTC rusudel - neid ei püüta peita ega ignoreerida. Omapärase provokatiivse kriminaaldraama on lavastanud Spike Lee ("Malcolm X"). Peaosas Edward Norton ("Kaklusklubi", "American History X"). Lisaks talle teevad kaasa Barry Pepper ("Reamees Ryani Päästmine"), Philip Seymour Hoffman ("Punane draakon", "Boogie Nights"), Rosario Dawson ("Mehed mustas II"),  Oscari-võitja Anna Paquin ("X-Men" "The Piano"), Brian Cox ("Ring") jpt.